
Om forfatteren


Oprindeligt er Bettina Møller Jensen uddannet cand.ling.merc. i engelsk med bestalling som tolk og translatør, og hun arbejdede i en lang årrække i den finansielle sektor, blandt andet som leder.


Via coaching, undervisning og træning hjælper Bettina nu mennesker med at opnå mere frihed, handlekraft og glæde i livet ved at mestre Loven om Tiltrækning.


Bettina har undervist tusindvis af mennesker i, hvordan man bruger Loven om Tiltrækning bevidst til at tiltrække og skabe det liv, man ønsker sig.


Som den eneste i Danmark er Bettina Certified Law of Attraction Facilitator, og hun er kendt for at gøre Loven om Tiltrækning konkret og let at forstå.


Du kan få kontakt med Bettina på de fleste sociale platforme.


Hvert sted deler Bettina forskelligt indhold, som hjælper dig i dit arbejde med Loven om Tiltrækning.


Hjemmeside: www.bettinamollerjensen.dk


Instagram: @bettina.moeller.jensen


YouTube kanal: Bettina Møller Jensen – Loven om Tiltrækning


Facebook: Loven om Tiltrækning – Bettina Møller Jensen









Om denne kalender


Da den magiske manifestationskalender så dagens lys for første gang, var der vældig meget fokus på, hvordan du bruger naturens kræfter – særligt månens – som ekstra katalysator for dine ønsker, drømme og manifestationer.


Siden den første kalender udkom tilbage i 2018, er jeg blevet mere og mere optaget af, hvordan hele skabelsesprocessen er at finde i alle lag. Både i os selv, men også i den verden, der omgiver os. I mit professionelle virke med Loven om Tiltrækning, bliver jeg igen og igen bekræftet i, hvor god en hjælp ritualer er, når vi vil ændre vaner og skabe nye strategier.


Denne udgave af den magiske manifestationskalender indeholder blandt andet ritualer i forbindelse med ny- og fuldmåne. Angivelser af energierne, der er til stede omkring forårs- og efterårsjævndøgn, sommer- og vintersolhverv, samt adskillige andre ritualer du også kan drage fordel af i løbet af året.


For at få optimalt udbytte af din magiske manifestationskalender, opfordrer jeg dig til at benytte dig af alle ritualerne. At sætte pen til papir og lade dine drømme, ønsker og længsler komme til orde på de blanke ark.


Den magiske manifestationskalender kan bruges i perioden fra 1. januar 2025 til 31. december 2028, uanset hvornår du investerer i kalenderen i denne periode.


Sådan gør du:


1. Det første du skal gøre, når du tager kalenderen i brug er at udfylde siderne forud for januar måned, som har overskriften:


Følgende drømme og ønsker sætter jeg min intention for at manifestere i det kommende år.


2. Dernæst farvelægger du mandalen, mens du tænker på dine drømme og ønsker for det kommende år.


3. Er der allerede på dette tidspunkt ønsker og drømme, som du er fast besluttet på at manifestere i løbet af det kommende år, så kan du med fordel skrive dem ind i fremtiden i den magiske manifestationskalender.


For eksempel:


Lad os sige at du udfylder de ovennævnte oplysninger d. 1. januar 2025 og at du har en drøm om at komme til Galapagos øerne, så kan du f.eks. d. 25. oktober 2025 skrive: ”Netop hjemkommet fra Galapagos øerne. Det var en fuldstændig magisk oplevelse at være der i 14 dage med alt betalt.”


For yderligere uddybning af, hvordan du bruger din magiske manifestationskalender proaktivt til at skabe det du drømmer om, så vil jeg anbefale dig at læse beretningen om at sætte intentionen og få resultatet, som du finder længere fremme.


På min hjemmeside kan du få adgang til en video, hvor jeg viser dig i flere detaljer, hvordan du bruger den magiske manifestationskalender som katalysator for dine drømme, ønsker og længsler.


For at komme direkte til siden kan du skanne QR koden herunder med din telefon. Udfyld herefter oplysningerne og du får linket til videoen tilsendt direkte i din mailindbakke.


Skan QR koden:


[image: ]


4. På daglig basis har du mulighed for at vurdere tilstanden på din vibration. Giv den et tal mellem 1 og 5, hvor 1 er den laveste og 5 er den højeste. Skriv også gerne et par ord om, hvorfor din vibration befinder sig, hvor den gør.


For eksempel:


”Mandag d. 3. marts min vibration ligger på 4, fordi jeg glæder mig til at skulle til hvalpetræning med Samson senere i dag.”


”Onsdag d. 14. november min vibration ligger på 1, fordi jeg har feber og ondt i halsen.”


Når du vænner dig til at vurdere din vibration og at forholde dig til, hvorfor du mener den ligger hvor den gør, så vil du som følge heraf blive mere og mere opmærksom på, hvordan det føles, dels når din vibration er høj, dels når din vibration er lav.


I forhold til at arbejde med Loven om Tiltrækning som en aktiv medspiller, er det afgørende at du har en fornemmelse af din egen vibration og hvordan det føles, når den er lav og når den er høj.


Når din vibration er høj, så kan du forstærke den yderligere ved at være begejstret og taknemmelig over at den er høj.


Når din vibration er lav, så er det en indikation til dig om, at du bør foretage dig noget, som løfter din vibration. Det behøver lagt fra at være kompliceret. Det kan være noget så enkelt som at lytte til musik du godt kan lide, gå en tur eller tage en lur.


5. Hver måned er der i kalenderen dedikeret flere sider til at sætte intentionen for den kommende måned. At sætte intentionen handler om bevidsthed. Bevidsthed om hvad du vil tiltrække.


For at kunne tiltrække noget bevidst med Loven om Tiltrækning, må du først og fremmest vide hvad du vil have og sætte intentionen for at tiltrække det.


Vibrationen fra din intention er den, der skaber dine manifestationer. Når du derfor bruger tid på at formulere dine ønsker og drømme mere konkret, så er du med til at kickstarte og kanalisere energien, så den kan blive spejlet tilbage af Loven om Tiltrækning.


Hver måned finder du ligeledes en beskrivelse af, hvilket ritual der knytter sig til den pågældende måned, så du kan få mest muligt ud af energien for lige netop den måned.


Ritualer har gennem historien haft en central rolle i mange kulturer og spirituelle traditioner. I den tid vi lever i, ser vi, hvordan ritualer også spiller en væsentlig rolle i at etablere nye vaner og i blandt andet at støtte ethvert arbejde med Loven om Tiltrækning.


Herunder er fire betydelige grunde til, hvorfor ritualer er så effektive, og hvordan du anvender dem til at styrke din manifestationspraksis:


1. ritualer skaber struktur og forudsigelighed


Videnskabeligt set hjælper ritualer med at skabe en fast struktur og forudsigelighed i din dagligdag. Når du gentager en bestemt handling eller sekvens af handlinger, aktiverer du hjernens "rutinecenter", hvilket gør det lettere at danne og opretholde nye vaner.


I forbindelse med manifestation skaber ritualer en konsekvent praksis, der gør det muligt for dig at holde fokus på dine intentioner og mål. En regelmæssig ritualpraksis som f.eks. daglig at vurdere din vibration samt bevidsthed om dine intentioner styrker din mentale indstilling og overbevisning om, at dine ønsker er mulige.

